**Prehľad opatrení Ústredného krízového štábu SR a vlády SR k 30.3.2020**

* Štát zavádza limit na počet zákazníkov v predajni, v jednom čase bude môcť byť v obchode len jeden zákazník na 25 metrov štvorcových predajnej plochy.
* V obchodoch musí byť zabezpečená povinná dezinfekcia rúk alebo jednorazové rukavice pri vstupe a povinnosť nosiť rúško. Prevádzky musia zabezpečiť minimálny odstup v radách pri pokladniciach aspoň dva metre.
* Zakáže sa predaj respirátorov bežnej verejnosti, keďže môžu byť nebezpečné (chorý človek, ktorý používa respirátor s výdychovým ventilom, vydychuje infikovaný vzduch). Respirátory budú k dispozícii iba pre zdravotníckych pracovníkov.
* Od pondelka (30. 3. 2020) sa povoľuje otvorenie ďalších obchodov, služieb a prevádzok:
  + očné optiky,
  + služby STK a emisnej kontroly,
  + leasingové služby,
  + predajne a servis bicyklov,
  + notári a advokáti,
  + stavebniny, záhradníctva,
  + galantérie, metrový textil
  + farby, laky,
  + elektroinštalačné služby,
  + železiarstva,
  + zberné dvory,
  + servis výpočtovej a telekomunikačnej techniky,
  + kľúčové služby.

Aj tieto prevádzky musia zabezpečiť rovnaké hygienické štandardy, ako predajne potravín: rúško, dezinfekcie rúk či rukavice, rozstupy aspoň dva metre a malá koncentrácia zákazníkov v jednom čase.

* Zatvorené naďalej zostanú veľké obchodné domy a veľké prevádzky. Výnimku majú predajne potravín, drogérií a lekární v obchodných domoch.
* Meranie telesnej teploty v obchodoch nebude povinné, iba odporúčané. V nemocniciach a priemyselných podnikoch bude meranie teploty od pondelka (30. 3. 2020) povinné.
* Pre seniorov nad 65 rokov zostávajú určené špeciálne otváracie hodiny v obchodoch, a to od 9.00 h do 12.00 h.
* Všetky predajne budú v nedeľu zatvorené z dôvodu sanitárneho dňa a oddychu personálu, výnimku dostali len pohotovostné lekárne a veterinárne ambulancie.
* Vláda SR vyhlásila [NÚDZOVÝ STAV](https://www.slov-lex.sk/pravne-predpisy/SK/ZZ/2002/227/20160102.html#ustavnyclanok-5)
* Núdzový stav sa vzťahuje na:
  + držiteľov povolenia na prevádzkovanie záchrannej zdravotnej služby,
  + držiteľov povolenia na prevádzkovanie dopravnej zdravotnej služby,
  + Úrad pre dohľad nad zdravotnou starostlivosťou,
  + právnické a fyzické osoby, ktoré majú z ÚDZS zmluvu o zabezpečení vykonávania prehliadok mŕtvych tiel,
  + právnické a fyzické osoby, ktoré prevádzkujú pohrebnú službu,
  + Operačné stredisko záchrannej zdravotnej služby SR,
  + Úrad verejného zdravotníctva SR,
  + regionálne úrady verejného zdravotníctva,
  + **zariadenia sociálnych služieb, v ktorých sa poskytuje aj zdravotná starostlivosť.**  
    Štát chce chrániť seniorov, ktorí sú v prípade pandémie koronavírusu najzraniteľnejšou skupinou. Úrad verejného zdravotníctva SR zároveň uzavrie činnosť denných stacionárov a pre sociálne zariadenia vydá hygienické pokyny.  
    Viac tu: [Verejná vyhláška – poskytovanie sociálnych služieb](http://www.uvzsr.sk/docs/info/covid19/Opatrenie_UVZSR_poskytovanie_socialnych_sluzieb24032020.pdf)
* **Povinnosť nosiť rúško všade mimo svojho bydliska.**  
  Viac tu: [Verejná vyhláška – povinnosť nosiť rúška](http://www.uvzsr.sk/docs/info/covid19/Opatrenie_UVZSR_povinnost_nosit_ruska_24032020.pdf)
* **Dodržiavať dvojmetrový rozstup v rade (vonku aj vnútri).**
* **Otváracie hodiny pre seniorov (65 a viac) – každý deň okrem nedele od 9.00 h do – 12.00 h.**  
  Vláda SR a Úrad verejného zdravotníctva SR vyzvali seniorov, aby pre riziko ochorenia COVID-19 vychádzali zo svojho domu či bytu len v nevyhnutých prípadoch. Štát seniorom odporúča, aby radšej požiadali o pomoc iných, eliminovali sociálny kontakt s druhými ľuďmi, a to aj s rodinnými príslušníkmi. Vláda je pripravená v prípade nutnosti aj prijať zákaz vychádzania pre konkrétne skupiny ľudí.
* **Vláda vyzýva seniorov, aby MHD a verejnú dopravu využívali iba v nevyhnutných prípadoch.**
* **Obce a mestá majú zriadia telefónne linky na donášku jedla a inej pomoci pre ľudí, ktorí nemôžu chodiť von.**
* **Ministerstvo dopravy zruší bezplatnú dopravu pre študentov.**  
  Ministerstvo dopravy a výstavby SR zruší bezplatnú železničnú dopravu pre študentov, kým budú školy zatvorené, aby sa im menej umožnilo tráviť čas cestovaním.
* **Ministerstvo zdravotníctva určí po jednej nemocnici na východe a strede Slovenska a v Bratislave, ktoré budú slúžiť čisto len na liečbu ochorenia Covid-19. V ostatných nemocniciach budú na tento účel vyšpecifikované celé pavilóny.**
* **Pred každou nemocnicou, kde sa robia odbery sa zriadia drive – thru. Ide o testovacie body na koronavírus z áut. Jedno takéto miesto za deň urobí 70 odberov vzoriek.**
* **Pred nemocnicami, v ktorých dochádza k výtržnostiam neprispôsobivými ľuďmi budú vojaci a policajti, aby urobili poriadok.**
* **Pri vstupe do nemocníc, fabrík sa bude podľa nariadenia hygienikov od 30. marca merať teplota tela.**
* **Posúva sa vykonateľnosť preventívnych prehliadok, ktoré sa musia vykonávať vo vzťahu k práci.**
* **Vláda predloží návrh zákona, podľa ktorého budú môcť štátne orgány v čase krízy využívať lokalizačné dáta ľudí, ktoré im poskytnú mobilní operátori.**
* **Ministerstvo zdravotníctva vyrokuje so zdravotnými poisťovňami, aby ambulanciám aj počas zníženého počtu pacientov dávali 75 percent platieb z priemeru, ktorý zvyčajne dostávajú.**
* **Vláda spúšťa všetky kanály na informovanie obyvateľstva a potrebných opatreniach a takisto aj reklamnú kampaň na ich propagáciu.**
* **V skrátenom legislatívnom konaní bude prerokovaný návrh zákona, aby mohli pracovať notári a advokáti. Napríklad na prípravu závete alebo obhajoby.**
* **Do 30. apríla 2020 nesmie byť spustená žiadna exekúcia ani dražba.**
* **Ministerstvo zdravotníctva identifikuje lieky a ochranné prostriedky, ktoré potrebujeme na zabezpečenie poskytovanie zdravotnej starostlivosti. Zakáže sa ich vývoz do zahraničia.**
* **Ministerstvo obrany identifikuje vojakov, ktorí sa môžu zaškoliť na sanitárov, ak by to bolo nevyhnutné.**
* **Vláda požiada riaditeľa RTVS, aby každý deň bola na RTVS svätá omša o 18.00 h. Takisto sa zavedie vysielanie školských spotov a online škola na RTVS.**
* **Do hmotných rezerv sa zabezpečia dezinfekčné prostriedky.**
* **Od 24. 3. 2020 sa predlžuje platnosť zákazu usporadúvania športových, spoločenských a kultúrnych podujatí do odvolania.**  
  Viac tu: [Verejná vyhláška – zákaz hromadného podujatia](http://www.uvzsr.sk/docs/info/covid19/Opatrenie_UVZSR_zakaz_hromadnych_podujati_od_24032020.pdf)
* S účinnosťou od 18. 3. 2020 sa nariaďuje všetkým poskytovateľom zdravotnej starostlivosti, aby vykonávali potrebné kroky a opatrenia smerujúce k obmedzeniu plánovaných operačných výkonov, ktorých nevykonanie prípadne odloženie neohrozí život a zdravie osôb.
* S účinnosťou od 16. 3. 2020 od 6.00 h sa **do odvolania** uzatvárajú všetky maloobchodné prevádzky a všetky prevádzky poskytujúce služby okrem:
  + predajní potravín, mäsa, chleba a pečiva, ovocia a zeleniny, predajní potravín na osobitné výživové účely pre dojčatá a malé deti a predajní potravín na osobitné lekárske účely,
  + lekární, predajní a výdajní zdravotníckych pomôcok,
  + predajní drogérie,
  + čerpacích staníc pohonných hmôt a palív,
  + predajní novín a tlačovín,
  + predajní s krmivom pre zvieratá a veterinárnych ambulancií,
  + prevádzok telekomunikačných operátorov,
  + prevádzok verejného stravovania a stánkov s rýchlym občerstvením (bez prítomnosti verejnosti),
  + prevádzok poštových, bankových a poisťovacích služieb,
  + prevádzok internetových obchodov (eshop) a donáškových služieb,
  + pohrebných služieb, služieb pohrebiska a krematória,
  + autoservisy, pneuservisy a odťahovacie služby,
  + taxislužieb vykonávajúcich prepravu vecí a tovaru,
  + práčovní a čistiarní odevov.

Zákaz prevádzky sa netýka komunálnych služieb a služieb dezinfekcie a regulácie živočíšnych škodcov.  
Viac tu: [Opatrenie ÚVZ SR OLP/2595/2020](http://www.uvzsr.sk/docs/info/covid19/Opatrenie_UVZ_SR_o_zakaze_a_obmedzeni_prevadzok_15032020.pdf) a [Opatrenie ÚVZ SR OLP/2596/2020](http://www.uvzsr.sk/docs/info/covid19/zmena_a_doplnenie_opatrenia_HH_SR_16_03.pdf).

* Ústredný krízový štáb SR a Úrad verejného zdravotníctva SR odporúčajú občanom SR obmedziť mobilitu mimo bydliska na nevyhnutnú mieru – dochádzanie do práce, zabezpečenie základných životných potrieb (zabezpečenie potravín, hygieny, liečiv, domácej sociálnej starostlivosti, zaopatrenia chorých a zomierajúcich), nevyhnutná návšteva zdravotníckeho zariadenia.
* Všetkým osobám, ktoré sa od 16. 3. 2020 ako zorganizované skupiny vrátili z postihnutých oblastí zahraničia na územie SR alebo o repatriácií, ktorých na územie SR sa rozhodne, sa nariaďuje izolácia v zariadeniach určených Ministerstvom vnútra SR na dobu nevyhnutnú na vykonanie laboratórnej diagnostiky COVID-19. Následne po zistení negatívneho výsledku sa tejto osobe nariaďuje domáca izolácia v celkovej dobe spoločne 14 dní.
* Zatvárajú sa akvaparky a lyžiarske strediská, ako aj všetky zábavné podniky, detské kútiky, wellness a fitness centrá, kúpele.  
  Viac tu: [Opatrenie ÚVZSR](http://www.uvzsr.sk/docs/info/covid19/Opatrenie_UVZSR_pri_ohrozeni_verejneho_zdravia_12.03.2020_prevadzky.pdf)
* Sprísňujú sa preventívne kroky v rezorte školstva. Prerušuje sa vyučovanie na školách a v školských zariadeniach v období od 16. marca 2020 do 27. marca 2020 vrátane. V nadväznosti na vývoj epidemiologickej situácie zostáva v platnosti zákaz organizovania športových podujatí, výletov, exkurzií, súťaží a predmetových olympiád realizovaných v sústave škôl a školských zariadení.  
  Viac tu: [Usmernenie ministerstva školstva](https://www.minedu.sk/opatrenia-ministerstva-skolstva-pisomne-maturity-su-zrusene/)
* Upozorňujeme rodičov, aby v súvislosti s prerušením vyučovania nedávali deti do opatery starým rodičom z dôvodu možného šírenia nákazy. Priebeh ochorenia u nich môže byť komplikovanejší.
* Z dôvodu predídenia šírenia možnej nákazy v nemocničnom prostredí boli zakázané všetky návštevy vo všetkých nemocniciach na území SR.  
  Viac tu: [Vyhláška ÚVZSR](http://www.uvzsr.sk/docs/info/covid19/Rozhodnutie_zakaz_navstev_nemocnice.pdf)
* O súčinnosť boli požiadané aj Cirkvi a náboženské spoločnosti registrované v SR, aby zvážili obmedzenie usporiadania a konania bohoslužieb, omší, náboženských stretnutí, pútí a slávností. Rovnako tak obmedzili používanie liturgických predmetov, spoločných modlitebných knižiek a predmetov, ktoré by mohli slúžiť na prenos vírusu a predišli vzájomnému fyzickému kontaktu.
* Všetci Slováci, ktorí sa na územie SR vracajú zo zahraničia, musia ísť do povinnej 14-dňovej karantény (vrátane osôb, ktoré s nimi žijú v spoločnej domácnosti). Zároveň sa sprísňujú kontroly na dodržiavanie karanténnych opatrení. Za nedodržanie povinnej karantény hrozí pokuta až do výšky 1 659 €.  
  Viac tu: [Opatrenie ÚVZSR](http://www.uvzsr.sk/docs/info/covid19/Opatrenie_UVZ_SR_karantenne_ucinne_od_19.03.2020.pdf)
* Klientske centrá budú od pondelka 16.3. fungovať len tri hodiny denne.  
  Viac tu: [Tlačová správa MVSR](http://www.minv.sk/?tlacove-spravy&sprava=od-16-marca-funguju-pracoviska-mv-sr-v-obmedzenom-rezime-dolezite-info-pre-obcanov-a-podnikatelov)
* Obmedzuje sa medzinárodná osobná, vlaková a autobusová doprava, okrem nákladnej.  
    
  **Železničná doprava**
  + Medzinárodná železničná doprava nebude premávať od 13. 3. 2020 od 7.00 hod.
  + Vnútroštátna osobná železničná doprava bude od soboty 14. 3. 2020 premávať podľa sobotného grafikonu. Železničná spoločnosť Slovenska (ŽSSK) pokračuje v pravidelnej dezinfekcii železničných vozňov.
  + Rovnako Železnice slovenskej republiky (ŽSR ) dezinfikujú priestory staníc.

**Autobusová doprava**

* + Počnúc dňom 13.3.2020 o 7.00 hod. nebudú medzinárodné autobusové linky premávať zo Slovenska, ani smerom na Slovensko.

**Kamiónová preprava tovaru**

* + Nákladná kamiónová doprava je povolená na vnútroštátnych aj medzinárodných trasách s cieľom zabezpečiť zásobovanie obyvateľstva. Vodiči kamiónov (profesionálni) musia byť vybavení ochrannými prostriedkami, ktoré je povinný zabezpečiť ich zamestnávateľ.

**Lodná doprava**

* + Počnúc dňom 13. 3. 2020 od 7.00 hod. lode prepravujúce osoby nesmú zastavovať v prístavoch nachádzajúcich sa na území Slovenskej republiky. Je povolený len tranzit cez územie Slovenskej republiky.

**Letecká doprava**

* + Dňom 13. 3. 2020 od 7.00 hod. bude pozastavená medzinárodná letecká doprava na všetkých letiskách na území Slovenskej republiky.

**Pošta**

* + Slovenská pošta bude fungovať v upravenom režime tak, aby bolo zabezpečené poskytovanie univerzálnej poštovej služby – môžu byť však upravené prevádzkové hodiny. Všetky pobočky sa v priebehu dňa budú pravidelne dezinfikovať.
* Zatvorili sa hraničné priechody. Na územie SR majú povolený vstup len:
  + nákladné motorové vozidlá prevážajúce tovar,
  + osoby, ktoré sa preukážu oficiálnou formou pobytu – trvalým či prechodným pobytom – a platným cestovným dokladom,
  + osoby, ktoré dochádzajú na územie SR za prácou z prihraničných obcí; musia sa preukázať občianskym preukazom/pasom, pobytovou kartou a potvrdením od zamestnávateľa/pracovnou zmluvou.
* Sociálna poisťovňa zjednodušila postupy pri uplatňovaní nároku poistencov aj na ošetrovné (OČR) tak, aby sa obmedzil osobný kontakt verejnosti v ambulanciách pediatrov a v pobočkách Sociálnej poisťovne. Stačí vyplniť formulár na webe Sociálnej poisťovne ([www.socpoist.sk](http://www.socpoist.sk/)).